Vyf sterf in gru-botsing‘n Foto van die toneel. Foto: Verskaf Vyf mense is Sondagmiddag op die Van Reenenspas op die N3-snelweg in KwaZulu-Natal dood. Annine Siddall, woordvoerder van ER24, het gesê dit volg ná ŉ botsing tussen ŉ BMW en ŉ Toyota Corolla. “Die twee voertuie het mekaar omstreeks 16:15 reg van voor getref,” het sy gesê. Vyf mense wat in die Toyota was, is deur paramedici van ander nooddienste op die toneel dood verklaar. Drie mense in die BMW, onder wie ŉ 11-jarige seun, is beseer. “Die seun is in ŉ kritieke toestand op die agtersitplek aangetref. Twee ander insittendes het geringe beserings opgedoen.” Die seun is op die toneel behandel en na die Laverna-hospitaal in Ladysmith geneem vir verdere mediese behandeling. Die presiese omstandighede rakende die botsing word deur owerhede ondersoek.